Ilmi Belshaku

Ilmi Belshaku (11 qershor 1942 - 13 shtator 2023) lindi në Elbasan. Ishte aktor dhe regjisor i estradës së Elbasanit. 

 Karriera artistike 
Fillimet e para si aktor, Ilmiu i pati në Uzinën e  Mjekësit në vitet 1967 -1968, ku punoi si  aktor humori duke u aktivizuar dhe në teatrin “ Skampa ”. Premiera e vitit 1973 “Pentagrami ynë Gazmor ” ku punoi me monologun e “Nihilistit” e bëri anëtar të Estradës Profesioniste të qytetit të Elbasanit si aktor profesionist. Nga viti 1973 deri në vitin 2002, ai luajti 82 premiera estrade, 15 premiera teatri dhe 3 filma artistikë për fëmijë. Rolet e tij janë: “Manka”, “Filipenka”, “Gjenerali”, “Meqenëse të dua” të  regjisorit Llamb Burgjia, “Arixhiu ” i cili e bëri të njohur në të gjithë Shqipërinë me aktoren Ester Qatipi , “Bossi” etj. Ai ka luajtur rreth 300 role në Estradë dhe Teatër. Ai gjithashtu ka luajtur në skenë bashkë me aktoren Zhaneta Sono, e cila ishte bashkëshortja e tij. 

Ai ka qenë regjisor dhe ka vënë në skenë 4 premiera artistike, ku vlen të përmendet “ Kioska Bosi”, “3x2=8”, “Variete 99” si dhe 10 shfaqje artistike për fëmijë. Ilmiu ka luajtur me aktorët më të shquar të Estradës Profesioniste të qytetit të Elbasanit si: Ferit Gjevori, Bukuri Xhoxhi, Agron Graceni, Llambi Burgjia, Evelina Spirollari, Mehmet Hademi, Dhimitër Topuzi etj.

Në vitin 2005 nderohet me çmimin “ Nderi i Qytetit ” nga Bashkia Elbasan.

Ilmi Belshaku është dalluar dhe si aktivist i shoqërisë civile për kauza të rëndësishme të qytetit të Elbasanit. Në vitin 2004 mori titullin “Ambasador i Paqes”.

Në vitin 2017, në 75-vjetorin e lindjes Ilmi Belshaku u prezantuar para publikut elbasanas në një dimension tjetër artistik edhe si poet, me vëllimin e tij të parë me poezi dhe prozë “Dritëhije të një jete”.

 Shih edhe 

 Elbasani
 Teatri "Skampa"

 Referime